Ulla Tørnæs (V), 1998-10-08:
Jeg vil også gerne starte med at takke statsministeren.
Jeg vil gerne takke statsministeren for statsministerens manuduktion om den internationale økonomiske situation og dermed også den vækst, der finder sted i landene omkring os.
Det er jo meget godt, hr. statsminister, men så meget desto værre er det jo, at det alligevel går den gale vej her i Danmark, og derfor bekymrer det mig, at vi igen må konstatere, at regeringen nu siger, at regeringen vil fastholde den samme kurs.
Regeringen er altså ikke parat til at se i øjnene, at der er et underskud på 10 mia. kr. på betalingsbalancen, og at det er nødvendigt at føre en anden politik.
Regeringen har soldet 25 mia. kr. bort, et overskud på 25 mia. kr., som man overtog fra den borgerlige regering.
Det får mig til at konstatere, at vi nu er tilbage i den sædvanlige arbejdsfordeling, hvor Socialdemokratiet bruger af andre folks penge, mens de borgerlig-liberale partier må rydde op efter Socialdemokratiet.
Men jeg må nok sige, at statsministerens svar - selv om svaret var meget langt - skuffede mig.
For statsministeren kom ikke med et eneste bud på, hvordan statsministeren vil sikre, at erhvervslivets konkurrenceevne forbedres.
Det havde vi nu egentlig ventet, fordi meget af den mere end 9 timer lange debat jo netop er gået med, hvordan regeringen har forringet det danske erhvervslivs konkurrencevilkår, og at det netop er en af årsagerne til, at vi nu står med et underskud på betalingsbalancen.
Venstre er, nøjagtig ligesom regeringen tilsyneladende er, meget optaget af at øge kvaliteten i de offentlige ydelser.
Det er præcis derfor, vi går ind for øget valgfrihed, for vi tror på, at det vil øge tilfredsheden med de ydelser, som borgerne har krav på fra det offentliges side.
Vi tror på, at hvis borgerne får et frit valg, hvis borgerne får lov til at stemme med fødderne, vil det øge kvaliteten, og så vil det også øge tilfredsheden med de ydelser, som de får.
Så siger statsministeren, at regeringen er parat til at føre en politik, der medfører et frit sygehusvalg.
Jamen så håber jeg søreme også, at regeringen er parat til at tage konsekvensen fuldt ud og lytte til Venstres politik om, at så må pengene også nødvendigvis følge patienten for netop at være med til at skabe den øgede tilfredshed, som jeg nævnte før.
Så nævnte statsministeren, at forudsætningen for en ØMU-afstemning er, at den er velforberedt.
Jamen deri kan jeg kun være fuldstændig enig, og det er jo præcis derfor, vi i Venstre har lagt stor vægt på, at tiden er inde nu, hr. statsminister, tiden er inde til at påbegynde en kampagne med henblik på en folkeafstemning, således at Danmark kan være med i Den Økonomiske og Monetære Union fra år 2002.
Så skylder jeg på Venstres vegne at sige vedrørende de to fremsatte forslag til vedtagelse
, at det naturligvis er Venstres politik, at ventelisterne skal bringes ned.
Vi er også tilhængere af et frit sygehusvalg, sådan som jeg netop har redegjort for.
Derfor kunne vi såmænd sagtens stemme for hr. Kristian Thulesen Dahls forslag til vedtagelse.
Men vi er meget opsatte på, at der vedtages et forslag med et reelt indhold, og at vi dermed får mulighed for at arbejde videre med en sådan vedtagelse. Og derfor må jeg sige, at vi også kan stemme for regeringens forslag til vedtagelse, i og med at det indeholder en behandlingsgaranti, og jeg kan forsikre for, at vi vil rejse sagen under de kommende finanslovforhandlinger, så vi kan være sikre på, at garantien ikke blot bliver endnu et tomt løfte, men at der bliver et reelt indhold, og at vi dermed får nedbragt ventetiderne til behandling på et dansk sygehus. Det er klart, at for at sikre, at ventetiderne bliver bragt ned, kræver det nytænkning.
I den forbindelse vil Venstre lægge særlig vægt på, at vi får indført et frit sygehusvalg, som også omfatter private hospitaler. Så skal jeg til slut for en ordens skyld sige, at i og med at Venstre stemmer for det af regeringen fremsatte forslag til vedtagelse, betyder det ikke, at vi har taget stilling til regeringens planer om sammenlægning af sygehusene i hovedstadsområdet, sådan som det lå i sundhedsministerens fortolkning af vedtagelsen.
Så med disse bemærkninger skal jeg sige, at Venstre stemmer for det af regeringen fremsatte forslag til vedtagelse.